Un bărbat în vârstă de 46 de ani, din Dumbrava, județul Timiș, a ajus „pe mâna” oamenilor legii după ce a înșelat zeci de persoane, din Timiș și Hunedoara, cărora le-a promis că le va facilita obținerea de fonduri europene. Mai mult, bărbatul a comis și o serie de falsuri cu ajutorul cărora a obținut peste o sută de mii de euro de la victimele sale.

Poliţiştii specializați în investigarea criminalității economice din Timiș au efectuat patru percheziţii domiciliare, în Timiș și Hunedoara, la sediul unor societăți comerciale și domiciliul unei persoane bănuită de săvârșirea infracțiunilor de înșelăciune, falsificare de instrumente oficiale, folosirea instrumentelor false și fals în înscrisuri sub semnătură privată.

„Activităţile vizează probarea activităţii infracţionale a unui bărbat, de 46 de ani, bănuit că, în perioada mai – septembrie 2018, în calitate de reprezentant al unei societăți comerciale, a indus în eroare mai multe persoane cu privire la facilitarea obținerii de fonduri europene, prin întocmirea de contracte fictive de finanțare, semnând în fals în numele reprezentanților instituțiilor publice respective”, susțin reprezentanții IPJ Timiș.

Opera „ca la carte”

Anchetatorii au mai stabilit că, pentru realizarea acestor contracte, bărbatul și-a procurat ștampile false, imitând pe cele folosite de instituțiile competente, și a întocmit în fals acte notariale. Mai mult, escrocul care poza în om de afaceri și-a procurat și un dispozitiv de marcare notarial fals, cu ajutorul căruia autentifica actele. În acest fel, bărbatul a cauzat un prejudiciu de aproximativ 140.000 de lei. Este vorba despre zeci de persoane care i-au dat escrocului ultimii bani, ori care și-au închis afaceri în speranța că vor obține sute de mii de euro de la Uniunea Europeană. Între păgubiți se numără funcționari publici, un preot și chiar câțiva polițiști.

Ce au ridicat polițiștii de la domiciliile percheziționate?

În cauză a fost pus în aplicare un mandat de aducere pe numele escrocului care, în urma audierilor, a fost reținut de polițiști pentru 24 de ore. În urma perchezițiilor efectuate, polițiștii au ridicat mai multe medii de stocare, ștampile, documente financiar-contabile, precum și alte documente necesare documentării activității infracționale a bărbatului. În acest caz, polițiștii continuă cercetările în vederea documentării întregii activității infracționale a timișeanului, precum și pentru recuperarea în totalitate a prejudiciului.

Foto: IPJ Timiș